Ditsem Nuus - ATKV Applous 2018
ATKV Applous 2018
Nie net kan skoolkore vanjaar hul slag by die ATKV Applousstreeksfeeste kom wys nie, maar ook by koorkenners kom kers opsteek oor koorsang. Die ATKV Applouskompetisie word vanjaar vir die 41ste keer aangebied en op versoek van koorleiers word koorwerkswinkels ook gehou.
Vanjaar se Applous het slegs een ronde – die streeksfees, met elke streeksfees 'n finaal in eie reg. Die koorwerkswinkels gaan aangebied word deur spesialiste op die gebied van koorsang en onderwerpe wat o.m. behandel sal word, is repertorium, koorklank, stembou en intonasie.
Die kategorieë waarin laerskoolkore kan inskryf, is Afrikaans (moedertaalsprekers), nie-Afrikaans moedertaalsprekers en meer ervare senior en junior kore. Hoërskoolleerders kan meeding in kategorieë vir Afrikaans (moedertaalsprekers), nie-Afrikaans moedertaalsprekers en meer ervare kore met subafdelings vir seunskore, meisieskore en gemengde kore.